HOTUBA YA MHESHIMIWA GODFREY W. ZAMBI MKUU WA MKOA WA LINDI WAKATI WA MAPOKEZI YA MWENGE WA UHURU MKOANI LINDI KUTOKA KWA VIONGOZI WA MKOA WA MTWARA KATIKA KIJIJI CHA LITIPU, HALMASHAURI YA WILAYA YA LINDI TAREHE 21 MEI, 2017

Mheshimiwa Mkuu wa Mkoa wa Mtwara,

Ndg.Makatibu Tawala wa Mikoa ya Lindi na Mtwara,

Wahe. Wakuu wa Wilaya za Mikoa ya Lindi na Mtwara,

Ndg. Viongozi wa Kamati za Ulinzi na Usalama,

Ndg. Amour Hamad Amour, Kiongozi wa Mbio za Mwenge Kitaifa

Ndg. Wenyeviti wa Chama cha Mapinduzi, Mikoa ya Lindi na Mtwara,

Wahe. Wabunge wa Lindi na Mtwara,

Mstahiki Meya wa Lindi na Mtwara Mikindani,

Wahe. Wenyeviti wa Halmashauri za Wilaya,

Wahe. Madiwani wa Lindi na Mtwara,

Ndg. Makatibu Tawala wa Wilaya,

Ndg. Wakurugenzi wa Halmashauri,

Ndg. wakimbiza Mwenge kitaifa,

Ndg. Viongozi wa asasi, taasisi, mashirika ya umma na binafsi,

Ndg. Viongozi wa Serikali na vyama vya siasa,

Ndg. Viongozi wa dini,

Ndg. Wanahabari,

Ndg. Wananchi,

Mabibi na Mabwana,

Lindi Hoyee! Mtwara Hoyee!

Awali ya yote napenda niungane nanyi nyote kumshukuru **Mwenyezi Mungu** kwa kutujalia uhai, nguvu, afya njema na kutuwezesha kukusanyika hapa kwa ajili ya tukio hili muhimu la kupokea **Mwenge wa Uhuru** kutoka kwa viongozi na wananchi wa Mkoa wa Mtwara.

Napenda niwapongeze sana ndugu zetu wa **Mtwara** kwa kuhitimisha salama mbio za Mwenge wa Uhuru. **Hongereni sana**. Mimi kwa niaba ya viongozi na wananchi wa mkoa wa Lindi, nitumie fursa hii kuwashukuru kwa kutuletea wakimbiza Mwenge na Mwenge wa Uhuru katika mkoa wetu. Asanteni sana!

**Mheshimiwa Mkuu wa Mkoa wa Mtwara,**

Nikushukuru na kukupongeza kwa kunikabidhi jumla ya wakimbiza Mwenge wa Uhuru Kitaifa sita **(6)** ambao ni:

1. **Ndg. Fredrick Joseph Ndahani (Singida)**
2. **Ndg. Salome Obadia Mwakitalima (Katavi)**
3. **Ndg. Vatima Yunus Hassan (Kusini Pemba)**
4. **Ndg. Shukran Islam Msuri (Mjini Magharibi)**
5. **Ndg. Bahati Mwaniguta Lugodisha (Geita) na**
6. **Ndg. Amour Hamad Amour Kiongozi wa Mbio za Mwenge wa Uhuru Kitaifa (Kaskazini Unguja)**

**Ndugu Kiongozi wa Mbio za Mwenge Kitaifa,**

Kwa niaba ya wananchi wa mkoa wa Lindi nawakaribisha kwa furaha mkoani kwetu, kwa kipindi chote mtakachokuwa nasi hapa mjisikie mpo kwenye mikono salama. Tunaahidi kuwatunza kwa kila hali na hatimaye tuweze kuwakabidhi mkoa wa Dar es salaam mkiwa salama**.**

**Ndugu Kiongozi wa Mbio za Mwenge Kitaifa,**

Tunatarajia Mwenge wa Uhuru tuliokabidhiwa hivi punde ukimbizwe jumla ya Kilomita 1,202 katika halmashauri zote sita za mkoa wa Lindi. Katika kukimbizwa huko utapitia jumla ya miradi 51. Kati ya miradi hiyo, miradi 19 itafunguliwa/kuzinduliwa, miradi 16 itawekewa mawe ya msingi na miradi 16 itatembelewa/kuangaliwa na Mwenge wa Uhuru. Miradi yote 51 ina thamani ya Shilingi za kitanzania 11,240,016,805/= kwa mchanganuo ufuatao:

 (i) Nguvu za wananchi - Tsh. 1,370,716,676/=

 (ii) Halmashauri - Tsh. 771,512,623/=

 (iii) Serikali Kuu Tsh. 5,759,705,848/=

 na

 (iv) Wahisani Tsh. 3,338,081,658/=

Miradi yote hii imefanikiwa kutokana na ushirikiano mzuri uliopo baina ya Serikali, wananchi na washirika wa maendeleo. **Tunawashukuru sana**.

**Ndugu Kiongozi wa Mbio za Mwenge Kitaifa,**

Kwa kuzingatia ujumbe wa mbio za Mwenge wa Uhuru mwaka huu wa 2017 usemao “**Shiriki Kukuza Uchumi wa Viwanda kwa Maendeleo ya Nchi Yetu”**. Nikuhakikishie kuwa sisi viongozi na wananchi wa mkoa wa Lindi kwa pamoja tumejipanga na tunayo dhamira ya dhati kutekeleza kwa vitendo kauli mbiu hii.

Katika kufikia hatua hiyo, tumeanza kuyatambua maeneo, kuyapima na kuyatenga kwa ajili ya shughuli za uwekezaji. Aidha, tumeendelea na zoezi la kuhamasisha wadau, wananchi na taasisi kuja kuwekeza katika mkoa wetu ikiwa ni pamoja na kuibua fursa za viwanda vidogo vidogo. Baadhi ya maeneo hayo tutawapeleka ili Mwenge wa Uhuru uweze kuzindua au kuweka mawe ya msingi.

**Ndugu Kiongozi wa Mbio za Mwenge Kitaifa,**

Mkoa wetu unaendelea kusimamia na kutekeleza kampeni mbali mbali za kitaifa ikiwemo **Mapambano dhidi ya rushwa, mapambano dhidi ya VVU/UKIMWI, mapambano dhidi ya matumizi ya dawa za kulevya na mapambano dhidi ya malaria.** Tumeendelea kuwashirikisha na kuwaelimisha wananchi wetu juu ya madhara ya ngono zembe, usafi wa mazingira pia kudhibiti dawa za kulevya na mianya ya rushwa. Lengo ni kuwafanya wananchi wetu wawe na afya imara, kuwapa haki na usawa ili waweze kushiriki kikamilifu katika uzalishaji mali kwa ajili ya maendeleo yao na taifa kwa ujumla.

**Ndugu Kiongozi wa Mbio za Mwenge Kitaifa,**

Kwakutambua kuwa, maendeleo ya kweli yanapatikana sehemu iliyo na amani na utulivu. Mkoa wetu umeendelea kufanya juhudi mbali mbali ikiwemo kukutana na kuzungumza na viongozi wa dini, vyama vya siasa na makundi ya kijamii kwa lengo la kuhamasisha na kuwaasa wananchi na raia wema kutunza tunu hii. Aidha, katika mikutano hiyo pia tumeifanya agenda ya UKIMWI, rushwa na madawa ya kulevya kuwa ni suala la kudumu ndani ya mkoa wetu.

Hii ni kutokana na ukweli kuwa ili tuweze **kushiriki vizuri kukuza uchumi wa viwanda ni lazima jamii yetu iendelee kupambana na kutokomeza kabisa rushwa, maambukizi ya VVU/UKIMWI, ugonjwa wa malaria, na matumizi ya madawa ya kulevya** kwa kuzingatia kuwa Taifa salama ni lile lililo na watu walio na afya njema ya mwili, akili pamoja na maadili mema.

**Ndugu Kiongozi wa Mbio za Mwenge Kitaifa,**

Mwenge wa Uhuru ambao tumekabidhiwa hivi punde utakabidhiwa kwa viongozi na wananchi wa **Mkoa wa Dar Es Salaam** siku ya **Jumamosi tarehe 27 Mei 2016** baada ya kuhitimisha shughuli zake katika mkoa wetu.

**Mheshimiwa Mkuu wa Mkoa wa Mtwara,**

Baada ya kusema hayo, napenda nimalizie sasa kwa kuwatakia safari njema ndugu zetu wa Mtwara mnaporudi nyumbani kuendelea na majukumu mengine. Mtuombee heri ili nasi tumalize salama shughuli hii tunayoianza sasa. Asanteni sana!

**Kwa niaba ya viongozi na wananchi wa mkoa wa Lindi, sasa tupo tayari kuukimbiza Mwenge wa Uhuru mkoani kwetu kwa kuanza na halmashauri ya wilaya ya Lindi.**

**MWENGE WA UHURU OYEE!**

**MKOA WA MTWARA OYEE**

**LINDI OYEE,**